懷趙府錄
作者：釋居簡
朝代：宋

paragraphs: 知義稱仲子，義豈仲子明。
康章果何事，其如通國人。
國人眼芒羊，眇視終不親。
悠悠鹿爲馬，擾擾丹成青。
軻豈好辯哉，隠若不得平。
斥矯如斥羊，子孝俾孝信。
高風既偃草，雄辯如建瓴。
真固易爲贋，贋亦難逃真。
至今百世下，粲粲日與星。
向來宣城掾，趙擅梁楚聲。
束書甫言歸，議者紛而紜。
番騰巧如織，萋菲駢相新。
老我若病瘖，不覺勇自鳴。
掾自仙源來，世襲清流盟。
家法凜雪霜，厥緒方振振。
諸父相頡頏，渭陽更輪囷。
佞賢决雄雌，霄壤與渭涇。
軻死雖無傳，此舌死不泯。
不與智者道，此道誰商評。